Sa divisione

Tiu Franzisc’Antoni, su manzanu
Si peseit chito, giameid’Andria
Su bastante, e li neit: «Lestru, avvia!
Preparami su fusile, su cabanu;

Giama sos fizos mios, cantu sunu
Pone pane in sas bertulas e binu
In sas urdes chi sunu in magasinu
E insedda unu caddu pro donz’unu».

Andria Bassu fid’un omine altu,
De pagas ciàrras ma fidele e bonu,
Chi connoschiat s’idea ’e su padronu,
Comente donzi lacana in su saltu.

Inseddeit sos caddos, prepareidi
A su mere fusile cun cabanu;
E in sa serenidade ’e su manzanu
Sa cumitiva a monte s’avvieidi.

E s’intendiat solu, in sa essida,
S’appetigu ’e sos caddos, cun su sonu
De sos frenos, s’allegru chistionu
De cussa zente forte e colorida.

Tiu Franzisc’Antoni dae nante
Che unu Re, cun s’archibusu a pala
Andaiat, bestidu tottu in gala
Ispronende su caddu a su portante.

Deretta li falaiat sa berritta
Subra sas palas, che una bandera;
E in mesu a s’antiga carrighera
Lughiat s’atalzu che un’ispaditta.

Poi benian sos fizos: Salvadore,
Bustianu e Martinu; tres pomposos
Giovanos fortes, bonos e donosos;
Beniad’ultimu, a pe, su selvidore.

Fid’a coa ’e magiu e su manzanu
Fit mesu friscu e umidu onzi monte;
Fit bessinde su sole in s’orizzonte
E cantaiant sos puzzones a beranu.

Cantu fit bella s’andala bianca
De su camminu, in mesu a sa irdura
De primavera; tottu sa natura
Fid’in festa e mudada donzi tanca.

Donzi cuccuru pariat veladu
De dulches melancunias de amore;
E de su sole su mannu isplendore
Da Ennargentu a sas costas fit faladu.

Beranu santu de Barbagia mia
Cantu ses bellu e odorosu tantu!
Superas tue donz’umanu vantu,
Donz’impetu d’umana poesia.

S’ardore giughes de su sardu inu
E de sas femminas nostras sa dulzura
E a su matessi tempus sa tristura
De sos omines serios, continu.

Pesein subra sos arcos luminosos
De su monte d’aspridda profumados
Cun sos caddos superbos, suerados;
Falein poi a sos baos umbrosos

De monte Corte. Su sole fid’altu
In sos chelos e s’aera imbaschida;
Donzi costa pariat colorida
De gioia, pro cant’andat su saltu.

Finalmente giompein’a sas tancas
De tiu Franzisc’Antoni fentomadas;
Belveghes, crabas fin ameriadas
In sas cortes nieddas e biancas.

Sas baccas fin regoltas romighende
Intro de sos bachiles solianos
E sos bitellos, rugios e ispanos,
Giamaian sas mammas, muilende.

Sos canes, cando idein’arrivare
Sos meres, tostein forte sa cadena;
E baulein cun gioia piena
A mod’issoro, pro los saludare.

Tiu Franziscu faleit su primu
Dae caddu, lizeri che giovanu
Senza ponner’in giua mancu manu
E saltiende a terra, a passu primu.

Cando tottu regoltos los bideidi,
In sa larga piata de cuile,
Seriu, ma pienu e gianile
E cun boghe sulena lis nareidi:

«O fizos mios, deo hapo settanta
E pius annos e non poto accudire
Che a primu; bos chelzo dividire
Sa mia propriedade bona e santa.

A tie, su pius mannu, o Salvadore,
Ti lasso sos seminerios, sos giuos,
Sas tancas mannas c’amus in sos Luos
E sos ortos de Iscra s’Istore.

A tie, iscultami bene, o Bustianu,
Lasso sas baccas; sunu un’ottantina
Tottu bellas, de razza Abbasantina
E sas tancas erbosas de Melanu.

A tie Martinu sas belveghes lasso
E sas crabas; in tottu sun treghentas;
Ma isceltas pro titta e bene tentas,
Cun sas tancas de inoghe e de Cherasso.

Domos no nde divido, finz’a cantu
Deus m’ad’a lassare, o fizos mios;
Inie bos chelzo tottus riunios
Ca cussu est su nidu ostru antigu e santu.

No est meda sa mia eredidade
Ma pensade chi deo, caros fizos,
Poveru so naschidu e cun fastizos;
Orfanu senza sorre e senza frade.

E dae minore andei teraccu
In sos montes isculzu e mal’estidu;
E non bos naro canto hapo suffridu!
Ma bint’hapo, cun coro, donz’attaccu.

A bellu a bellu, mi fattei un’ala
De bestiamene e cun cuss’andei
A innanti cuntentu e camminei
In malos tempos che i s’avra mala.

Finz’a cantu, una die gloriosa
E santa pro custu coro, idei una
Giovana bella; pariat sa luna,
Tantu fid’a s’aspettu luminosa,

Cudda chi diventeit mamma ostra
Mi atteit cunfortu in donzi modu,
Fioridu pro me fit donzi nodu
E tottu grazia fit sa domo nostra.

Duncas fizos, santu est custu fundu
Chi deo bos lasso e vivide cuntentos
Onestos sempre siades e attentos,
Ca pienu de trassas est su mundu.

E donzi briga misera lassade
Tra bos’ateros; cussu est contr’a Deu
Deo bos lasso onzi interessu meu,
Pro chi su frade azudet a su frade».